
Резюме: Интегрирането на виртуалните екипи в организационния дизайн е ключов процес, чрез който организацията адаптира своята структура, системи и управление към условията на дигиталната среда. В основата на методологическия инструментариум е динамичното взаимодействие между правите и обратните компенсаторни връзки и производните от него синергитични, мултипликативни и интегративни ефекти. Това позволява ефективно използване на човешкия капитал, независимо от географско разположение, часови зони и физически ограничения. В доклада се изследват шест основни взаимосвързани елемента: корпоративна стратегия и култура; технологии; комуникация; социална и човешка структура; работни процеси; и структура на знанията. Те трябва да бъдат адекватно балансирани и интегрирани в организационната инфраструктура, за да се създадат реални условия за проектирането на виртуални екипи. Изследват се ключовите организационни предпоставки и елементи, свързани с проектирането и функционирането на високоефективни виртуални екипи от структурна, управленска и процесна перспектива. Основната цел е да се намери обща теоретична и методологична основа в процеса на внедряване на виртуални екипи в организационната практика.

Resume. The integration of virtual teams into the organizational design is a key process through which the organization adapts its structure, systems and management to the conditions of the digital environment. At the core of the methodological toolkit lies the dynamic interaction between direct and feedback compensatory links, as well as the resulting synergistic, multiplicative, and integrative effects. This allows for the effective utilization of human capital, regardless of geographical location, time zones, or physical constraints. Six fundamental interrelated elements have been researched: corporate strategy and culture; technology, communication, social and human structure, work process and knowledge structure. They must be adequately balanced and integrated within the organizational infrastructure so as to create real conditions for the design of virtual teams. Key organizational prerequisites and elements related to the design and operation of highly effective virtual teams from a structural, management and process perspective are explored. The main purpose is to find a common theoretical and methodological basis in the process of implementing virtual teams in organizational practice.

1. Въведение
В съвременния мениджмънт виртуалните екипи са нова парадигма в теорията и управленската практика. Информационните и комуникационни технологии трансформират икономиката, бизнеса и институциите в обществото. В продължителен период от развитието на управлението ударението е върху установяването на устойчива среда, йерархия, традиционни роли и рутинни операции. Интензивното пазарно проникване във всички сектори на икономиката, глобализацията и развитието на средствата за информационно общуване налагат промяна в поведението на организацията, свързана с нарастващите изисквания на потребителите, по-късия жизнен цикъл на продуктите, технологичните новости, политическата и икономическата нестабилност. Движещата сила на тези трансформационни промени са комуникационните и информационни технологии. Новите възможности за генериране и предоставяне на информация променят начина на живот, на работа и мислене. Изискванията се увеличават на всяко ниво, от индивидуалното през екипното до глобалното. Безпрецедентният брой на фирмени фалити и корпоративни сливания през последните няколко години илюстрират една негативна тенденция в съвременния бизнес. Тя се характеризира с неспособността на редица организации, в различни сектори на световната икономика, да се адаптират към динамичните промени във външната среда. Бързите темпове на глобализацията, международната конкуренция и развитието на информационните и комуникационни технологии налагат преоценка на редица смятани за безспорни до сега схеми на управление и генериране на управленски инструменти и методологии, чрез които да се възползват от потенциала на ресурсите, технологиите и таланта от дистанция. Виртуалните екипи са адекватният организационен модел във VUCA-среда и непрекъснат натиск за промяна.
Технологичната инфраструктура и инструментите за съвместна работа са сериозно предизвикателство в процеса на проектиране на виртуални екипи. Това изисква адаптирана за целта рамка, която се задава от организационната инфраструктура. Тя представлява архитектурата, която предоставя ресурси, регулации и норми. Интегрирането на виртуалните екипи в организационния дизайн изисква фундаментална промяна в структурата, управленските процеси и системи, които трябва да се адаптират към условията на дигиталната среда. Това позволява ефективно използване на човешкия капитал, независимо от географско разположение, часови зони и физически ограничения. В доклада се идентифицират шест основни взаимосвързани елемента: корпоративна стратегия и култура; технологична, комуникационна, социална и човешка структура, структура на работните процеси и управление на знанията, които трябва адекватно да се балансират и интегрират в рамките на организационната инфраструктура, така че да се създадат реални условия за проектиране на виртуални екипи. Изследват се ключовите организационни предпоставки и елементи, свързани с проектирането и функционирането на високо ефективни виртуални екипи от структурна, управленска и процесна гледна точка. Целта е да се намери обща теоретична и методологична основа в процеса на имплементиране на виртуалните екипи в организационната практика.

2. Теоретична рамка на функционирането на виртуалните екипи
Динамичното развитие на информационните и комуникационни технологии (ИКТ) през последните години даде силен тласък на глобализацията на компаниите. В следствие на това много организации трансформират своята дейност като инициират промени. Масово навлизат нови методи на работа, експериментира се постоянно. Някога екзотичното изискване към служителите за работа във виртуален екип сега вече е доминираща всекидневна дейност. Предимствата на виртуалната работа позволяват при някои дейности многократно да се увеличи производителността при минимални разходи. Виртуалните комуникации са норма за редица организации[footnoteRef:1]. Бариерите, който поставят времето и дистанцията, се преодоляват с развитието на технологиите. Разширява се достъпа до експерти от цял свят. Управлението на виртуални екипи и участието на мениджмънта в организацията на тяхната дейност се превръща в основен проблем и задача. [1:  Bergiel, B.J., Bergiel, E.B. & Balsmeier, P.W., 2008. Nature of virtual teams: a summary of their advantages and disadvantages. Management Research News, 31(2), pp.99–110] 

Виртуалните екипи еволюират по естествен начин от традиционните. Основните бариери за работа във виртуален екип са породени от различията в културите, неразбиране ролята и значението на комуникациите и информационните технологии за ефективното им функциониране. Предизвикателствата са свързани с трудности в управлението на екипа от разстояние и изграждане на доверие и адекватни междуличностни отношения.
Функционирането на организациите в среда с висока степен на неопределеност, бурното развитие на ИКТ и глобализацията в бизнеса са предпоставки за развитието на виртуалните екипи в управлението.
Работата от дистанция и в различно време не е новост в организационната теория и практика. Тя възниква през последните две десетилетия. Развитието на виртуални екипи е непосредствен резултат и от СУРЕ-концепцията. През 80-те и 90-те години на 20-ти век редица компании в САЩ (Моторола, Дженерал Електрик и др.) въвеждат саморегулиращи се екипи. В тези нови структури традиционните основни функции на мениджмънта (планиране, организиране, ръководство и контрол) се прехвърлят върху екипа. Основната цел е да се намали бюрокрацията и да се увеличи ефективността. 
Еволюционното развитие на тази организационна технология в условията на информационното общество и икономиката на знанието е работата от дистанция (telework) и формирането на виртуалните екипи. Мартинс в един свой литературен обзор по темата прави извода, че „с малки изключения екипите във всички организации до известна степен са виртуални“[footnoteRef:2].  [2:  Martins, L.L., Gilson, L.L. & Maynard, M.T., 2004. Virtual Teams: What Do We Know and Where Do We Go From Here? Journal of Management, 30(6), pp.805–835] 

Хертел и екип анализират и разграничават различните форми на организация при работата от дистанция – виртуални групи, виртуални екипи и виртуални общности[footnoteRef:3]. Различните форми на „виртуалността“ се дефинират според броя на участниците и степента на взаимодействие между тях. Работата от дистанция се извършва частично или изцяло извън организационните граници чрез информационни и телекомуникационни средства. Характерно при „виртуалните групи“ е, че индивидите работят дистанционно, като всеки един се отчита на конкретен мениджър. За разлика от тях, членовете на  виртуалните екипи взаимодействат по между си в процеса на реализирането на общи цели. [3:  Hertel, G., Geister, S. & Konradt, U., 2005. Managing virtual teams: A review of current empirical research. Human Resource Management Review, 15(1), pp.69–95] 

Виртуалните общности са по-големи единици, в които членовете участват чрез интернет пространството. Те имат общи цели, роли и норми. Една от основните разлики от виртуалните групи и екипи е, че тези общности не са включени в организационната структура и в повечето случаи са формирани като инициатива на някои от членовете. Пример в това отношение са проектите с отворен код.
В теорията няма единна дефиниция на термина „виртуален екип“. Някои автори (Гасман и фон Зедвитц; Лийндерс и екип) поставят фокуса върху физическото разпределение и степента на виртуалност[footnoteRef:4]. Факт е обаче, че членовете на виртуалните екипи могат да работят на едно място, но да присъстват по различно време[footnoteRef:5]. Това, което ги обединява като дефинитивна характеристика е прилагането на информационните и комуникационни технологии в работните и междуличностни процеси. [4:  Gassmann, O. & Zedtwitz, M., 2003. Trends and determinants of managing virtual R&D teams. R and D Management, 33(3), pp.243–262]  [5:  Leenders, R.T.A.., van Engelen, J.M.. & Kratzer, J., 2003. Virtuality, communication, and new product team creativity: a social network perspective. Journal of Engineering and Technology Management, 20(1-2), pp.69–92] 

В контекста на този анализ и на базата на теоретичен мониторинг можем да дефинираме виртуалните екипи като малки временни групи от хора с допълнителни знания и умения, които работят (комуникират, взаимодействат и формират отношения) извън пространствените, времевите и организационните граници чрез мрежи от комуникационни технологии за постигането на специфични общи цели и задачи. Ако се извадят фразите „мрежи от комуникационни технологии“ и „пространствени, времеви и организационни граници“ то тази дефиниция може да се отнася и до екипите[footnoteRef:6]. [6:  Хаджиев, Кр. 2005 Управленски процес и екипната дейност в управлението, НБУ, София, с. 154] 

В зависимост от естеството на извършваните дейности и специфичните предизвикателства Дуарте и Снайдер разграничават следните видове виртуални екипи[footnoteRef:7]: [7:  Duarte, D. & Snyder, N., 2006. Mastering virtual teams: Strategies, tools, and techniques that succeed 3rd ed., Jossey-Bass] 

· Мрежови екипи. Състоят се от хора, които си взаимодействат за постигането на обща цел. Тези екипи работят съвместно, но в различно време, от дистанция и извън организационните граници. Възможно е в някои ситуации членовете на екипа да не са информирани за всички участници в мрежата.
· Паралелни екипи. Изпълняват специфични задачи или функции, които традиционната организация не иска или не е в техническо състояние да изпълнява. Разликата с мрежовите екипи е в обособеното членство. Изграждат се за изпълнение на краткосрочни проекти, свързани с оптимизиране на процеси или решаване на специфични бизнес проблеми. 
· Проектни екипи. Създават се с цел постигане на конкретен резултат и се разпадат след приключване на дейностите по проекта. За разлика от паралелните, проектните екипи съществуват и функционират по-продължителен период от време. Общото между проектните и мрежовите екипи е, че участниците могат да влизат или излизат от него, когато тяхната експертиза е необходима. Ключовата разлика е, че членовете на проектните екипи принадлежат трайно към други екипи в организацията, но за определен момент са интегрирани в границите на проектния екип и стават част от две структури. Проектните екипи са актуален бизнес модел при разработване на нови продукти и услуги, изграждане на вътрешни системи в организацията, въвеждане на промени или постигане на резултати, с дефинирани параметри и срок за реализация.
· Работни екипи. Изпълняват регулярна и непрекъсната във времето дейност. Съществуват в рамките на една функция на организацията, като например финанси, маркетинг, тренинг и др. Имат обособени граници и изразено членство, което ги разграничава от другите структури на организацията. Много работни екипи функционират виртуално, разделени във времето и пространството.
· Мениджърски екипи. Изпълняват регулярни и непрекъснати във времето управленски функции. Съществуват извън националните, но в рамките на организационните. Те са типичен бизнес модел за транснационалните и международни корпорации. Членовете на екипа са част от една организационна структура, но с цел оптимизиране на процесите са географски раздалечени.
· Оперативни екипи (action teams). Прилагат се в критични ситуации. Функционират виртуално, разделени във времето и пространството.
Виртуалните екипи за разлика от традиционните модели на управление, имат редица безспорни предимства. Основните положителни страни могат да бъдат сведени до следните няколко направления:
· Безпрецедентно ниво на гъвкавост. Привличането на човешки капитал в организацията се осъществява без иницииране на промени в административната структура, работното пространство и други усложнения, характерни за традиционните екипи;
· Съкращаване на времето и разходите чрез  информационните и комуникационните технологии;
· Осигуряване на равни възможности на работното място, чрез намаляване на възрастовата и расова дискриминация.  Виртуалните екипи се оценяват главно по резултатите, а физическия вид на членовете остава анонимен. Допълнително те осигуряват равномерно участие при хетерогенни групи. Чрез технологиите се елиминират невербалните знаци и статусни различия;
· Високи нива на продуктивност, свързана със съкращаване времето за излизане на пазара - например чрез работа по дизайна на продукта на няколко екипа паралелно. Виртуалните екипи прилагат принципа на „следване на слънчевата светлина“ – т.е. членовете се активират в различни точки на земното кълбо, в зависимост от придвижването на границата на деня, за да гарантират 24/7 достъпност на услугата или процеса;
· Трансфер на знания и осигуряване на достъп до таланти, независимо от организационните и националните граници – международните виртуални екипи са източник на директен достъп до информация, практики и идеи;
· Ниски разходи за обучение.
Бизнесът търси възможности да се възползва от тези предимства, но дистанционният метод е нова управленска филисофия, която крие редица предизвикателства пред мениджмънта на виртуални екипи. Основните недостатъци в най-общ план са:
· Използване на сложни технологични приложения, усвояването на които увеличават разходите и времето за обучение;
· Липса на физически взаимодействия, което води до замърсяване на комуникацията и неразбиране на посланията, комуникирани чрез индиректни носители (скайп, мейл и др.). Независимо от динамичното развитие на дистанционните средства за предаване на информация, мисловните модели са настроени към директно ниво на общуване. Съвместната работа (лице в лице) е по-ефективна при създаването на концепция за решаване на проблеми;
· Липса на доверие, в следствие на прекъсвания в комуникацията и намаленото влияние на ръководителя. Създават се предпоставки за конфликти и борба за власт;
· Предизвикателства при определяне на адекватна технология. Причината е, че дейностите по изпълнението на конкретен проект могат да бъдат координирани както асинхронно, така и синхронно. Във всяка една от тези две категории съществуват редица ИТ решения за работа в екип;
· Предизвикателства при управление на конфликти. Липсата на социален контакт създава среда, в която членовете на виртуалния екип неадекватно интерпретират фактите и правят грешни предположения. Нарушават се междуличностните отношения и се създават предпоставки за възникване на конфликти, които влияят отрицателно върху продуктивността на виртуалния екип;
· Културното и функционалното разнообразие във виртуалния екип предизвиква различия в мисловния процес на неговите членове. В резултат на това създаването на доверие е предизвикателство пред мениджмънта на екипа; 
· Потребността от специализирано обучение и техническа експертиза са основни предпоставки за ефективното функциониране на виртуалния екип.
Независимо от посочените недостатъци, виртуалните екипи се налагат като норма в бизнес организациите. Ефектите от минимизиране на разходите, безпрецедентните нива на гъвкавост и преодоляването на времевите и географските бариери значително надвишават проблемите, свързани с включването на ИТ решения и липсата на физическо взаимодействие. Изводът, който се налага е, че при проектирането на виртуални екипи трябва да се максимизират предимствата при дизайна и управлението на работата от дистанция и да се неутрализират недостатъците, свързани с приложенията на технологиите, координационните механизми, решаването на конфликти, лидерството и мотивацята.

3. Специфични измерения на виртуалните екипи
В теорията и социалната практика се идентифицират различни нива на виртуалност въз основа на четири измерения: времева, пространствена, културна и организационна разпръснатост. Въвежда се понятието „степен на разпръснатост“ по отношение на тези четири измерения. На тази база се дефинира виртуалността и сложността на екипа, като се прави разлика между пространствена или географска, културна или социална дистанция.
[bookmark: _GoBack]Kirkman и Mathieu (2005) определят чрез виртуалността „количеството информационна стойност, предоставена от използваните виртуални инструменти и синхронността във взаимодействията на членовете на екипа“ . Gibson и Gibbs (2006) използват термина “електронна зависимост“, като включват и допълнителен критерий „структурен динамизъм“, който идентифицира нивото на промени . Chudoba et al. (2005) разширяват това измерение и включват работните практики като част от разнообразието на виртуалните екипи . Аргументът е, че те могат да се различават значително в зависимост от характеристиките на входните елементи на виртуалните екипи.
Изводът, който се налага, е, че нивото на виртуалност директно определя типологията, управленските процеси и непосредствените резултати на тези екипи. Индексът за оценка на виртуалността идентифицира три измерения. Първото е „виртуалност на екипната работа“, т.е. делът от времето, в което членовете на екипа работят във виртуален режим. Второто измерение „виртуалност на членовете“ измерва какъв % от членовете на екипа работят от дистанция. Третото измерение е „виртуалност на разстоянието“, което включва социална и  психологическа дистанция .
Сложността на виртуалността се увеличава, когато членовете на екипа участват в различни виртуални контексти. Освен това въздействието на разстоянието върху границите на виртуалния екип е различно когато участниците са от една култура в сравнение с разпръснатостта им на различни континенти. Виртуалната дистанция обхваща физическите и оперативните въпроси. Нивото на кохезия се определя в зависимост от културните ценности, стил на комуникация, работни практики и социален капитал.  Трябва да се отчита и фактът, че виртуализацията променя индивидуалните възприятия на членовете на тези екипи. Следователно в реалната практика технологиите се адаптират към сложността на виртуалните екипи, културната диференциация и начините на взаимодействие (синхронно или асинхронно). Изводът, който се налага, е, че нивата на сложност въвеждат идеята за преминаване от традиционния към глобалния виртуален екип. Ключовите елементи, които формират сложността на виртуалния екип и директно въздействат върху неговото функциониране и представяне обобщено, са: виртуалната дистанция, която включва време, пространство и организационни граници; глобалната разпръснатост; степента на виртуалност и технологичните мрежи за сътрудничество и комуникации. Нивата или степента на виртуалност (на базата на идентифицираните 3 измерения: виртуалност на екипната работа, виртуалност на членовете и дистанция на виртуалност) директно рефлектират върху сложността и ефективността на виртуалните екипи. Тя е пряко следствие от способността на членовете да работят съвместно за реализирането на общи цели и специфични резултати чрез подход, за който се държат взаимноотговорни. Сътрудничеството и координацията са основни в този процес, особено при висока степен на разпръснатост и директна зависимост от технологиите. Виртуалността е един от най-ефикасните начини за идентифициране на специфичните характеристики на виртуалните екипи. Тя създава сложността и има сериозно влияние върху работните процеси и непосредствените резултати.

4. Концептуална рамка на организационната инфраструктура
На фиг. 1 са представени шестте основни взаимосвързани елемента на организационния контекст, които въздействат за въвеждането на виртуалността в организационната практика: корпоративна стратегия и култура; технологична, комуникационна, социална и човешка структура, структура на работните процеси и управление на знанията.
Организационната инфраструктура детерминира елементите на организационния дизайн (процеси, структура и системи), начините на функциониране на организацията, като синхронизира вътрешните и външните взаимоотношения. Тя е фундаментална (опорна рамка) както при изпълнението на дейностите – физически, технически, културни, социални и функционални, така и при осигуряването на адекватни ресурси – човешки, финансови, материални и информационни.

[image: ]
фиг. 1. Концептуална рамка на организационния контекст при проектирането на виртуални екипи

Организационната структура е водещ елемент на организационния дизайн и детерминира архитектурата на структурните компоненти. Инфраструктурата се проектира на базата на външните заинтересовани страни, организационната стратегия, структура, използваната основна технология, комуникацинните системи, съоръжения и структурни връзки. Това е ключов елемент, който вгражда виртуалните екипи в организацията и е свързан с вътрешната власт, политиките и процесите. [1]. В същото време, обаче организациите трябва да анализират и външния контекст – икономически, политически, пазарни и конкурентни фактори. Следователно новата стратегия на виртуалност трябва да ангажира заинтересованите страни да споделят информация, технологии и знания, което е необходимо условие при взаимодействието на междуорганизационни екипи. Нормалното функциониране на организацията е в непосредствена зависимост от начина, по който се въвежда виртуалността в работните процеси, основните корпоративни ценности, политики и ресурси.
Виртуалните екипи налагат промени и в организационната структура като традиционните йерархични модели се трансформират в децентрализирани или плоски. Тези гъвкави организационни форми осигуряват работните и социално-емоционалните процеси в екипна среда, където ИКТ и трансфера на знания са основни. Организационната структура трябва да се анализира на макро- и микро ниво. Макро нивото влияе на функциите, формулирането на целите, разпределянето на ролите и отговорностите на виртуалния екип в рамките на организацията. Микро нивото се концентрира върху уменията и поведението във връзка с отношенията – УЧР и социалната структура.
Организационната инфраструктура детерминира йерархичния модел (нивата на управление) и системата на информационните комуникации. Във виртуалните екипи йерархичните взаимоотношения са по-размити, въпреки че в рамките на по-сложни организации, които традиционно се основават на матрични модели, се налага членовете на екипи да се управляват от двата центъра на властта. Аналогично, йерархичните връзки е възможно да не са преки между лидера и участниците във виртуалния екип, като този аспект влияе на управленските процеси и възможните видове ръководство.
Изводът, който се налага е, че организационната инфраструктура е необходимо да предоставя адекватна среда за работните процеси на виртуалните екипи. Възможно е да се изискват адаптирани практики, включително мрежови форми на обмен и нови системи за оценка. В основата, обаче е стратегията, базирана на виртуалното сътрудничество. Следователно трябва да се вземат предвид както външните, така и вътрешните аспекти при внедряването на виртуалността в организационната инфраструктура.
На външно ниво се развиват мрежи и се формират отношения с други организации. Например, те могат да приемат формата на аутсорсинг, при който организацията използва външни услуги чрез мрежа от доставчици, която е възможно да работи и с виртуални процеси при създаването на стойност. Организационната инфраструктура трябва да е проектирана за външни виртуални връзки с основните заинтересовани страни – потребители, доставчици, конкуренти или партньори. Това предполага организациите да имат съвместими структури, високоскоростни информационни мрежови връзки, адекватен софтуер и инструменти за сътрудничество. Тези ресурси създават гъвкава база на системите за виртуални екипи. При проектиране на архитектурата на външните връзки, организациите трябва да се съобразяват с технологичната инфраструктура. Нивото на технически решения директно рефлектира върху ефективността на виртуалните екипи.  Внедряването на вътрешни виртуални екипи предполага интегрирането в организационната структура на някои концепции и методи на управление, координация, комуникация и технологии, адаптирани към виртуалността. В теорията се идентифицират шест основни компонента, свързани с виртуалността: стратегия и култура, технологии, комуникации, специфични компетенции, структура на управление на знанията, работни процеси, човешки и социални структури. Ролите на ключовите компоненти не могат да бъдат изолирани една от друга и анализирани извън контекста на структурното развитие на организацията в посока на виртуалността. Те са в основата на свързаните процеси, изследвани в монографията. Структурата е адекватна когато интегрирането на тези елементи в организацията е на високо ниво. Това предполага взаимовръзки между шестте компонента.
Виртуалният контекст изисква нова корпоративна култура, която се основава на адаптивна, технологично развита нейерархична организация, толерира трансформационните промени и внедряването на иновации. Културата създава организационна идентичност и психологическа връзка между членовете на виртуалните екипи. Тя е инструментът, чрез който се адаптират нови модифицирани структури, необходими за интегрирането на виртуалните екипи в организационната практика. Съгласно формулираната стратегия организациите структурират дейностите така, че да интегрират културните и стереотипни разлики, с цел да осигурят балансирано разпределение на ролите на служителите [2].
Организационната култура трябва да стандартизира виртуалните екипи. В противен случай резултатите са крайно неефективни. Например, ако присъствието в офиса е еквивалент на индивидуално представяне и ангажираност, логично организационната култура не толерира внедряването на виртуални екипни процеси. 
Изводът, който се налага е, че всички елементи свързани с организационната култура са основни при проектирането, изпълнението, адаптацията и въвеждането на виртуални работни и технологични процеси.
Технологичната структура е друг елемент на организационния контекст, който въздейства върху въвеждането на виртуални екипи в практиката. Информационните системи са сферата, която интегрира всички аспекти на информационните технологии (ИТ). Те определят обема информация, който организациите могат да събират, обработват, филтрират, създават и разпространяват данни [3]. ИС са източник на конкурентно предимство. Условно могат да се разграничат три ери на развитие в компютърната сфера: обработка на данни, микрокомпютри и мрежи [4]. Технологичните иновации са в основата на еволюцията на системите за вземане на сложни решения (например, сравнителни данни за продажби, прогнозни бюджети и др.).
Съществува силна връзка между организационната инфраструктура и технологиите. Технологичната структура включва центрове за управление на бази данни, компютърни и комуникационни мрежи, системи за регулиране. Внедряването на виртуални екипи изисква промяна в технологичния потенциал на заинтересованите страни, включително и на фактори като структури, процеси и човешко поведение. Необходимостта от ефективни инструменти и системи за сътрудничество и взаимодействие е в основата за постигане на успешни резултати в екипна среда.
Разработването на адекватна ИТ инфраструктура, която да управлява информационния поток в организациите, изисква високи разходи в ново поколение технологии – компютърен хардуер и софтуер, системи за управление на данни, комуникационни мрежи и други. Основната цел е организациите информационно и комуникационно да осигурят работните процеси и необходимите нива на сътрудничество.
Технологиите за данни и системите за цифрови текстове, изображения и глас, радиочестотната идентификация (RFID) създават реални условия и предпоставки за вндряване на виртуални екипи. Тези инструменти компенсират ограниченията, свързани с географската и пространствена разпръснатост [5] и създават възможност за непосредствени въздействия.
Структурата на ИКТ и технологиите за сътрудничество се наричат с термина „групуеър“ (groupware applications) приложения. Той обединява връзките между технология, процеси и хора в един организъм, така че да функционират в синхрон за постигане на спцифични цели и задачи. Групуеърът предлага разнообразни комуникационни канали при вземането на решения. Развитието на продуктите, архитектурите с множество потребители, споделянето на информация в мрежи, преговарянето и управлението на транзакции въздействат върху интегрирането на виртуалността в организациите. Структурата на ИКТ е инструмента, чрез който се преодолява „парадоксът на виртуалността“ [6]. „Реалната свързаност“ се компенсира чрез информационни ресурси, а виртуалната с компетентни членове на екипа. Тези ресурси (groupware applications) създават условия за съвместна работа в квази-реално време и усещане за присъствие [7], което директно въздейства върху непосредствените резултати на виртуалните екипи.
ИТ-проектантите изграждат системи в рамките на инфраструктури на ИС, които трябва да включват иновативни решения в контекста на мисията, кохезията на групата и индивидуалната удовлетвореност. Изводът, който се налага е, че групуеърът създава истинска добавена стойност за организациите и за еволюцията на формите на виртуалните екипи, като трансформира индустриалните ценности и нагласи в култура на знанията [8].
Комуникационната инфраструктура е друг основен фактор във виртуалната организация, която осигурява корпоративната стратетия. Естествено, тя не може да се изследва извън контекста на технологичната структура. Комуникационната структура в екипна среда интегрира два основни вида информация: последователна и едновременна. Последователната информация се предава от едно лице на друго, а едновременната се свързва с използването на споделени ресурси, които са на разположение в бази данни. 
Тези типове информация се използват в зависимост от комуникационните цели. Структурата регулира необходимата информация за дейността на екипа, като фокусът е върху осигурването на изпълнението на задачите. Характерна особеност на комуникационната структура във виртуална екипна среда е, че тя е децентрализирана и гъвкава, което създава предпоставки за лесно адаптиране към организационното и културно разнообразие. Ролята на лидерите в този процес е фундаментална и се свързва с намаляването на дистанцията между структурата и процесите, ситуационните възприятия и невидимите психологически движещи сили. По този начин се предлага концептуален модел за реализиране на екипните цели във виртуална среда на базата на взаимодействие в рамките на съществуващата организационна култура. Комуникационните технологии създават взаимоотношения между членовете на екипа и инициират благоприятни условия за виртуална работа като стимулират творчеството и креативността.
Профилът на членовете на организацията и индивидуалните характеристики трябва да се вземат предвид при проектирането на комуникационната структура. Програмите за обучение (включително on-line софтуерно-базираните програми) и екипното учене, развиват многокултурните и виртуалните възприятия, които подобряват ефективността на вътрешните и външни комуникации във виртуален контекст. Всъщност „меките умения“ са по-трудни за придобиване в сравнение с техническите. Организациите, които инвестират в придобиването на нови знания и умения (компетенции) и развиват човешкия потенциал са в уникална пазарна позиция по отношение на внедряването на иновативни модели и управленски практики. Структурата на знанията е елемент на организационния контекст при проектирането на виртуални екипи. Условно специфичните знания и умения могат да се органзират в три направления: декларативни (предметни), процедурни и структурни. Декларативните са знания и свойства от предметната област и се свързват с начините на функциониране на организацията (как и защо). Процедурните са оперативни знания и идентифицират различни стъпки или дейности, необходими за изпълнение на задачите, като по този начин се постига стандартизация на процесите (инструкции или методики). Структурните знания се фокусират върху решаването на проблеми и разработването на стратегии. 
Според базираната на знания концепция, организацията се възприема като социална общност, която интегрира специализираните знания на индивидите със своите цели и услуги, така че да се развиват организационните способности. Знанията формират ключовите компетенции и са в основата на създаването на стойност. Стратегията основана на знания е инструмент за устойчиво конкурентно предимство, тъй като практически е невъзможно компетентностните модели да се имитират или дублират от други организации.
С развитието на информационните технологии се променя структурата на знания, която се разширява чрез системата за управление на знания. Във виртуална екипна среда трансфера на знания е основен рисков фактор в процеса на функциониране, успоредно с технологичните и комуникационните. Знанията трябва да се трансформират в информация, за да се използват ефективно от виртуалните екипи. Освен това те трябва да са интегрирани в организационната структура.
[bookmark: _Hlk35868257]Едни от критичните предизвикателства пред управлението на знания във виртуална екипна среда са свързани с ефективното управление на съдържанието (създаване, модифициране и прилагане на знания), улесняване на сътрудничеството, намирането на необходимата експертиза за вземането на решения, на базата на актуални, адекватно интерпретирани данни и информация. В реалната практика, обаче не всички знания са формализирани, като например индивидуалната интуиция и скритите знания (implicit (tacit) knowledge), които Davidson (2013) нарича с термина „когнитивни знания“ [9], които много трудно се интегрират в организационната структура. Липсата на формализация може да се отнася и до „ситуационни“ или „контекстни“ знания, които са свързани със специфичните за обекта работни практики. Този проблем е особено актуален и се преодолява чрез виртуални пространства за обучение и комуникации. Изводът, който се налага е, че управлението на знанията е един от организационните лостове за иновации и развитие на екипни компетентностни модели за ефективно представяне. Това естествено изисква адекватна организационна структура, адаптирана към виртуалния контекст. Въпреки, че жизненият цикъл на виртуалните екипи е детерминиран във времето (например, в рамките на конкретен проект), обучението чрез екипния процес създава допълнителна добавена стойност в две направления. От една страна, членовете на виртуални екипи разширяват социалните си мрежи, а от друга работните процеси се кодират в допълнителни нови знания в организационната памет.
Структурата на работните процеси е друг основен елемент, който въздейства върху виртуалния контекст. Тя е свързана с организирането на набора от разнородни дейности в организацията и декомпозирането им до управляеми работни елементи или задачи. Структурата на работните процеси идентифицира логическите връзки между дейностите, необходимите ресурси, ролите, отговорностите и времето за реализиране на целите. Тя е пряко свързана с работната среда, например непосредственото физическо обкръжение и условия за изпълнение на дейностите.
Във виртуален контекст структурата на работните процеси в голяма степен зависи от технологичната структура, тъй като се базира на системи, които моделират, контролират и управляват дейността чрез дистанционни форми и специализиран софтуер. Съществуват три измерения на работните процчеси: софтуерни инструменти, системи, които определят техническата архитектура и организацията на бизнес процесите.
Във виртуална среда работните процеси са с по-висока сложност на управление, която изисква гъвкавост и координация, поради географските и времеви ограничения, дисциплината, ценностите и културните различия [10]. Изводът, който се налага е, че адаптацията към виртуалните работни процеси изисква адекватен управленски подход, който да стимулира участието на заинтересованите страни. Това предполага и наличието на изградена човешка и социална структура.
Във виртуална и екипна среда структурата на социалните взаимоотношения и мрежи се концентрира основно върху комуникацията и взаимодействието чрез компютърни системи и технологии. Социализирането е непрекъснат процес на научаване и придобиване на поведенчески и ролеви модели от членовете на организацията. Дистанцията между участниците във виртуалните екипи е променлива, която въздейства при изграждането и поддържането на социални връзки. Терминът, който се използва в научната литература е „социално присъствие“ – степента, в която едно средство улеснява междуличностните взаимоотношения в процеса на взаимодействие. [11]. Във виртуална екипна среда дистанцията и размера на групата влияят на индивидуалното физическо и интерактивно изразяване и следователно се отразяват на процесите на взаимодействие. Непосредствените резултати се свързват с комуникационни проблеми и възможни конфликти, ако тези процеси не се управляват ефективно. За преодоляването на критичните социални ситуации [12] предлага „рамка на съответствието лице-среда“, където се идентифицират индивидуалните умения, необходими за работа във виртуален контекст. Ефективната социална структура се базира на архитектурата, внедрена за социален и информационен обмен, която стимулира организационни практики и механизми свързани с изграждането на социални връзки, споделяне на знания, интеграция и сътрудничество в рамките на виртуалните екипи.

3. Заключение
Изследваните в доклада елементи на организационния контекст са фундаментални в процеса на проектиране на виртални екипи. В основата е организационната инфраструктура, която изгражда, въвежда и адаптира ефективни взаимовръзки между корпоративната стратегия и култура, технологиите, комуникациите, структурата на управление на знанията, работните процеси и социалната структура. Анализираните концептуални и специфични измерения по категоричен начин обосновават тезата, че виртуалните екипи са нова парадигма в теорията и практиката на съвременния мениджмънт. Базирани на иновативни технологии те са неделима част и основна градивна единица на организациите на бъдещето.
Няма универсални формули и организационни решения. Проектирането на адекватна инфраструктура (структура, процеси, системи, ресурси, регулации и норми) е първата стъпка в процеса на имплементиране на виртуални екипи в организационната практика.  Няма категорични емпирични данни, които да идентифицират ефективен алгоритъм за внедряване и уравление на виртуални екипи или модел на уникална инфраструктура, който да е еталон във всяка ситуация. Това е въпрос на организационен избор, който обаче трябва да се основава на изследваните и анализираните основни елементи на органзационния контекст.

